google/wiki40b huggingface dataset:
Det er det samme hvor jeg drar

«Det er det samme hvor jeg drar» er en typisk emigrant- eller utvandrervise, og er ofte kalt for «Emigrantens hjemlengsel». Visa sies å komme fra Bergen, og var veldig populær blant sjøfolk der borte på 1920-tallet. Den er innspilt på en rekke plater, både Gunnar Engedahl og Erling Stordahl samt Magnus Samuelsen hadde suksess med denne på 1940- og 1950-tallet. Den er også innspilt på platen Frem fra Glemselen kap. 4 med Helge Borglund. Alf Prøysen samlet den også inn i sin visespalte i «Magasinet for alle» å midten av 1950-tallet, da under tittelen «Hjemlengsel».
Juan Carlos Villamayor

Landslaget

Juan Carlos Villamayor spilte 18 landskamper for Paraguays herrelandslag. Han ble tatt ut i Paraguays tropp til Copa América 1993, 1995 og 1997.
Norgesmesterskapet i boksing 1985

Norgesmesterskapet i boksing 1985 ble arrangert 16.-17. mars i Kristiansand.
Kongepokalen ble vunnet av Magne Havnaa, Arendal BK.
Rødøy kirke

Brann

Søndag 11. januar 2009 ble kirken rammet av brann etter lynnedslag i tårnet. Sakristiet ble totalskadet av brannen, men inventaret ble berget. Kirken fikk imidlertid store vannskader. Brannen betegnes som den største kirkebrann i Norge på fem år.

Tidligere kirker

Lorentz Dietrichson skrev i 1888 at «Den ældre Træ-Korsk. fra 1667 staar endnu». Ifølge Dietrichson var det før 1667 en middelaldersk trekirke på stedet, «Rauđeyjar K.».
Instituto Nacional de Lenguas Indígenas

Instituto Nacional de Lenguas Indígenas (Nasjonalt institutt for indianske språk, også kjent som INALI) er et institutt som er en del av det meksikanske utdanningsdepartementet. Det ble oppretta 13. mars 2003 under administrasjon av president Vicente Fox, og jobber for å styrke og beskytte bruken av de indianske språka i Mexico.
Anne Rud

Biografi

Hun var datter av riksråd Jørgen Rud og Kirstine Rosenkrantz og giftet seg i 1493 med Henrik Krummedige, kommandant på Bohus Festning i Norge. Under krigen mellom hennes ektefelle og Knut Alvsson, forsvarte hun i 1502 Bohus Festning i Krummediges fravær.

Godseier

Rud og Krummedige hadde ved arv og gunstige oppkjøp oppbygget et omfattende godskompleks, således at det norske Brunlaug, det hallanske Valden, de skånske Ellinge og Mogenstrup og det sjællandske Assendrup i forbindelse med lensgods i samme landsdeler, kom til å utgjøre en funksjonell og økonomisk enhet. 
Rud ble mor til flere barn, av hvilke datteren Sophie vokste opp og giftet seg med senere riksråd Eske Bille til Svanholm. Rud ble selv enke i 1530, og levde heretter dels på Valden, dels på Mogenstrup til sin død i 1533.
Det finnes mange etterlatte brev fra Ruds hånd, som beskriver utviklingen i dansk-norske forhold sett ut fra privatøkonomiske interesser.
Skrolsvik fort

Skrolsvik fort på Senjehesten (også kjent som Senjehesten fort) på Senja i Troms ble anlagt av de okkuperende tyskerne i 1941 under andre verdenskrig. Etter krigen overtok Sjøforsvaret fortet, og ble videre en del av fortifikasjonene under Kystartilleriet. I 1989 ble fortet nedlagt, sammen med mange andre fort i samme område, pga nyetableringen av Meløyvær fort. Fortsatt er store deler av fortet intakt, både med bunkere og «forberedte/etablerte faste stillingerer». I tillegg er de fire tyske 15 cm-kanonene fortsatt intakt.
Etter nedleggelsen tok Senjehesten Kystforsvarsmuseum (avdeling under Midt-Troms Museum, Senjamuseet) over fasilitetene, og eiendommene ble lagt ut til salg. Stedet har blant annet fungert som campingplass og hotell, men bærer nå (2013) sterkt preg av forfall.
Sichelle (album)

Sichelle er et musikkalbum med Sichelle, utgitt i 2008. Dette er hennes første plate som soloartist.
Bellamira

Utseende

En nokså stor (17-26 millimeter), lang og tynn, brunrød til brunsvart trebukk, dekkvingene med mer eller mindre tydelige, gulaktige tegninger. Antennene er tynne, rundt halvparten så lange som kroppen. Pronotum er klokkeformet med litt uttrukne bakhjørner, foran med en litt innsnevret "krage". Dekkvingene er smale, betydelig avsmalnende rundt midten. Beina er middels lange, lårene nokså slanke. Hos hannene r bakkroppen utvidet i spissen.

Levevis

Larvene utvikler seg i død ved av løvtrær, men kan også gå i furu. Utviklingen tar gjerne minst to år. De voksne billene, som oftest er aktive midt på sommeren, besøker gjerne blomster, særlig skjermplanter og andre planter med hvite, åpne blomster. Dette gjelder dog ikke alle artene. Blomsterbukkene er livlige insekter i motsetning til de fleste andre trebukker som virker ganske trege. Ulikt de fleste andre blomsterbukker er de også aktive on natten og kommer da til lys.

Utbredelse

Arten er utbredt i det østlige Nord-Amerika vest til Texas, skal også være funnet på Puerto Rico (innført?).
Eventyrgarden Huso

Huso Lodge ligger i Hemsedal ca. 870 moh. Her er et gammelt hallingtun med 10 bygninger og fire utstillingsbygninger. Heimstølen har blant annet flere rekonsruerte bygninger.

Historikk

Huso var fra 1600-tallet en husmannsplass som utviklet seg til å bli en typisk fjellgard. På 1800-1900 tallet fødde gården tre generasjoner med det den og utmarka kunne produsere. Mekkel Huso var den siste bonden på gården. Per Herbrand Rustberggard overtok gården av sin slektning og satset på griseproduksjon og turisme. Sønnen Torbjørn Rustberggaard overtok i 1985, og utviklet turistgården videre med flere utbygginger. August 2019 tok sønnen Bjørn Rustberggaard over turistgården.
Queendom

Queendom er en musikalsk duo som består av sangere og låtskrivere Monica Ngozichukwuka Ifejilika og Asta Busingye Lydersen. De var to av fem norsk-afrikanske scenekunstnere som grunnla Queendom i 1999, og mottok Oslo bys kunstnerpris for 2007. Queendom er kjent for et bredt samfunnsengasjement. Som kunstnere har de 20 års erfaring med teater, musikkproduksjon, livekonserter, radio og TV.

Kunstneriske produksjoner

2019 Studioalbum MamaLove, produsert av Queendom og Andre Viervioll/Newtone Studios. Utgiver: daWorks Records. 
2015-2018 Afropeisk Reise, barne- og familieforestilling spilt på Union Scene, Moldejazz, Sortland Jazzfestival og Den Kulturelle Skolesekken i Oppland
2013 Ja, vi elsker, musikkteaterforestilling inspirert av stemmerettsjubileet. Manus og musikk: Queendom. Regi Queendom/Bjørn Birch
2012 Still rising, studioplate daWorks Records AS. Produsent: Olav Torget. 
2012: Queendomkonserter på HIFA-festivalen, Zimbabwe.
2009-2010 Queendom skoleturne, Kultursekken i Møre og Romdal.
2009: Alle snakker norsk/Tatt av Afrika, mini humorserie for NRK TV-aksjonen, manus og skuespill Queendom, opptak Norge/Tanzania.
2008 Queendom in concert. Rikskonsertene kulturhusturné med gjesteartist Louis Mhlanga fra Sør-Afrika.
2008 Oppdrag Norge, satirebok, Cappellen Damm. Manus: Queendom.
2007 Queendom in concert feat. Louis Mhlanga. Oslo World Music Festival.
2005-06 Integrert som faen, politisk humorshow, Fabrikken/Oslo. Musikk/tekst Queendom, regi Aleksander Herresthal. 
2001-02 Cafe Select, politisk humorshow. Fabrikken/Oslo. Manus og regi Queendom. 
1999: Queendom on the Rocks - verden sett gjennom fem svarte kvinners øyne. Politisk humorshow, Smuget/Oslo. Manus og regi Queendom.
Heptaulacus

Levevis

Disse billene lever i møkk og er hyppigst på steder der husdyr beiter. Mange av artene har gått sterkt tilbake, trolig på grunn av bruksendringer i landbruket, blant annet bruk av midler mot innvollsormer som er giftige for larvene.

Utbredelse

Arten er utbredt i Sør- og Mellom-Europa og i Midtøsten.
Tidligere fantes slekten nord til det sørligste Sverige, men er nå trolig utdødd der.
Retrachydes

Utseende

En middelsstor, nokså kraftig, blankt gulaktig til mørkbrun trebukk. Oversiden er mer eller mindre tett kledt med fine, nedliggende, gulaktige hår. Antennene er kraftige, noe lengre enn kroppen, hvert ledd lyst i den indre delen og mørkere i spissen. Pronotum er ujevnt sekskantet, bredere enn langt, noe knudrete. Dekkvingene er noe avsmalnende bakover. Beina er middels lange, lårene litt fortykkede.

Utbredelse

Artene er utbredt i den sørlige delen av Sør-Amerika.
AUF-saken

AUF-saken (også omtalt som AUF-skandalen) var en sak der fire tillitsvalgte i AUF i Oslo i april 1998 ble funnet skyldig i grovt bedrageri og forsøk på grovt bedrageri. En av de tiltalte ble også dømt for simpelt underslag.
De fire ble dømt for omfattende juks med medlemslistene til AUF, med hensikt å motta mer offentlig støtte enn de hadde krav på. Som følge av bedrageriet mottok AUF i Oslo flere hundre tusen kroner for mye fra Oslo kommune. De fire dømte var Bjørn Jarle Røberg-Larsen, Ragnar Bøe Elgsaas (daværende leder av Oslo AUF), Anders Hornslien (daværende stortingsrepresentant for Arbeiderpartiet) og Anders Greif Mathisen. Røberg-Larsen ble i tillegg dømt for simpelt underslag.
Bedrageriet ble utført ved at AUF «forskuddsbetalte» kontingenten til personer de mente hadde interesse av å bli eller forbli medlem av AUF, enda disse ikke hadde uttrykt ønske om å være medlem. Elgsaas fortalte i retten at han kjente seg pressa av Trond Giske og Rita Ottervik til å fortsette med denne praksisen, som hadde pågått i årevis. Hornslien forklarte at Trond Giske og Turid Birkeland hadde pressa Oslo AUF til å holde medlemstallet kunstig høyt, og at Arbeiderpartiet sentralt kunne be AUF Oslo om å skjerpe seg dersom de mente medlemstallet var for lavt. Jens Stoltenberg og Turid Birkeland uttalte at de kjente til «forskutteringen», men Stoltenberg nekta for dette i retten. Øystein Mæland, Thorbjørn Jagland og Anniken Huitfeldt innrømte også at medlemstallet var kunstig høyt. Huitfeldt fortalte at hun hadde blitt lært opp til «forskuttering» allerede da hun meldte seg inn i AUF.
Dog House Boogie

Innspilling

Sangen er i sin helhet spilt inn av Seasick Steve på kjøkkenet i hans daværende bolig på Notodden. Innspillingen ble gjort ved bruk av en 4-sporsopptaker. Sangen spilles på en hjemmelagd gitar som Seasick Steve kaller «The 3-string Trance Wonder». Dette er en normal gitar som ligner en Fender Coronado eller en TEISCO EP-7, men den har kun tre strenger. Den har en gammel Harmony pickup lagt til med gaffatape og er stemt til G, A og B ved hjelp av en E streng i en posisjon, en D i G posisjon og en G i B posisjon.

Bakgrunn

«Å være i hundehuset» (in the doghouse) har en betydning på engelsk som henspiller på det å være i disfavør hos noen. Det kan også bety at man blir straffet for noe fordi man har skapt problemer, eller er en problemmaker. Sangen forteller om hans tidligere liv, om hvordan han rømte hjemmefra før han var 14 år gammel for å komme seg unna en voldelig stefar. Han ble så videre en togloffer som ofte kom i problemer med politiet fordi det var ulovlig å være hjemløs. Han forteller at han aldri fikk seg en skoleutdannelse, men spilte heller stadig vekk på gitar. 
Etter utgivelsen av Cheap tipset en norsk forfatter en britisk DJ, Joe Cushley, om Seasick Steve. Cushley inviterte så Steve og bandet hans til å ta del i radioprogrammet til Cushley, Balling the Jack. De spilte noen få konserter i England uten stor suksess i samme periode. Kort tid etter led Steve av ett hjerteinfarkt og gav opp musikken en periode. Etter Steve hadde spilt inn Dog House Music hjemme, ringte Cushley igjen for å høre hvordan det gikk med Steve. Da han fikk høre om den nye platen ba han om å få den tilsendt. Cushley fant til slutt et plateselskap, Bronzerat Records, som var villig til å gi ut platen. Eieren Andy Zammit lånte £ 1000 fra sin egen søster og gav ut 900 eksemplarer av albumet. Noen bekjente av Steve fra hans forrige opphold i England, Mark Ellen og Charlie Gillett, fortalte produsenten for Jools Holland sitt program Hootenanny, Mark Cooper, om Steve. Zammit ordnet en konsert for Steve, slik at Cooper kunne få høre musikken hans. Etter dette booket de ham for det årlige showet Hootenanny. 
Han spilte sangen på «The 3-string Trance Wonder» og «the Mississippi Drum Machine», som er en liten trekasse som blir trampet på, og blir dermed brukt som  perkusjon. Den er dekorert med et Mississippi motorsykkel registreringsskilt («MC33583»), og et lite stykke teppe. Etter hans opptreden der økte populariteten hans drastisk og Bronzerat Records gav ut «Dog House Boogie» som singel. Hans påfølgende popularitet sørget også for at han ble signert av det større plateselskapet Warner.

Listeplasseringer

Låten nådde 187.-plass på UK Singles Chart.
Vindfang

Vindfang er et lite gjennomgangsrom i tilknytning til inngangsdøra til et hus. Formålet er å redusere husets varmetap, eller som ordet sier, hindre vinden å blåse rett inn i bygningen. Rommet fungerer med andre ord som en sluse og reduserer samtidig også mengden skitt og fuktighet som tas med inn i huset.
Et bislag utenfor inngangsdøra kan ha vegger og være helt innebygd, og dermed ha omtrent samme funksjon som et vindfang.
Haßberge

Hassberge er et distrikt i den tyske delstaten Bayern, i det sydlige Tyskland.
Tunneltelt

Tunneltelt er en type telt som er konstruert ved at stenger av aluminium eller glassfiber tres gjennom kanaler i ytterteltet, og holder teltet oppe i en tunnelform. Fordelene med tunneltelt er mye innvendig plass, det er raskt å sette opp og har lav vekt. De tåler mye vind og vær, særlig når de settes opp med kortsiden mot vinden.
En ulempe kan være at de trenger plugger for å stå, og er litt mer utsatt for å miste formen dersom de blir stående lenge uten tilsyn. En vil nok oftere erfare støy fra blafrende teltduk i sterk vind med tunneltelt enn med noen selvstående typer. Likevel er tunneltelt ofte foretrukket av polarekspedisjoner. Telt for vinterbruk har ofte «storm-matter» påsydd rundt kantene for å hindre at snø blåser inn, men ikke alle syns det trenges. De gjør at kravet til god ventilasjon blir enda viktigere. Ved telting i snø er det anbefalt å grave en liten grop i forteltet, det gjør plassen innvendig mye bedre.
Boris Karloff

Liv og arbeid

Karloff var sønn av Edward John Pratt jr. og hans tredje kone, Eliza Sara Millard. Hans bestemor var Eliza Julia Edwards, søster av Anna Leonowens, hvis historier om livet i Siam (Thailand) dannet grunnlaget for musikalen The King and I. Gjennom henne kunne Karloff påberope seg fjernt øst-indisk opphav, da det synes som Eliza Edwards og hennes søster, Anna, var barn i et blandet ekteskap. 
Karloff påberopte seg dog ofte russisk opphav som forklaring på sitt eksotiske utseende, men hans datter, Sara Karloff, har offentlig benektet enhver kjennskap til eventuelle slaviske forfedre.
Han ble foreldreløs i ung alder, og ble oppfostret av sine eldre søsken og gikk på Enfield Grammar School før han flyttet over til Uppingham School i Rutland, og til slutt University of London. Karloffs første karrieremål var å bli en del av utenrikstjenesten. Broren, John Henry Pratt, ble diplomat. Istedenfor ble det skuespillerkarriere for ham. 
I 1909 reiste Karloff, som fortsatt da hadde navnet Pratt til Canada, hvor han endret navnet sitt. Hans første jobb var i Jeanne Russell Theater Co. i Kamloops i Britisk Columbia. 
Da Karloff kom til Hollywood i California, opptrådte han i flere stumfilmer før han i 1931 dukket opp som det gjenopplivede monsteret i skrekkfilmen Frankenstein. Rollen gjorde ham til verdensstjerne, og hans rolletolkning og maskerte ansikt har siden for mange blitt ensbetydende med det «ekte» og opprinnelige Frankensteins monster, til tross for en mengde andre versjoner før og etter. Ett år senere framstilte han nok en rollefigur som også har blitt et ikon i populærkulturen, nemlig «Imhotep» i Mumien. Den første Frankenstein-filmen ble en stor økonomisk suksess og fikk  to oppfølgere med Karloff i hovedrollen: Frankensteins brud i 1935 og Frankensteins sønn i 1939.
Karloff framstilte forskjellige slags rolleskikkelser, også i annet enn grøssere. Han spilte blant annet i gangsterfilmen Scarface  fra 1932 og det episke dramaet The Lost Patrol fra 1934. 
Boris Karloff har fått to stjerner på Hollywood Walk of Fame.
Solveien (Oslo)

Historie

Veien ble anlagt i flere etapper og har hatt flere navn. Den eldste delen som gikk fra Nordstrandveien til Ljabruveien het Jomfru Andersens vei. Dette navnet fikk veien fra eieren av Vestre Sæter gård som anla veien i 1888. Fra Nordstrandveien og et stykke nordover het veien Bjerckes øvre vei etter O. C. Bjercke som anla denne delen av veien samt en rekke andre veier i området. Den nordligste delen av veien ble privat anlagt i 1890-årene. De to veiene ble knyttet sammen ved Kastellet i 1923, og broen over Kastellveien stod ferdig samme år. Veien fikk sitt navn i 1904 og 1917 og navnet kommer av veiens beliggenhet over en åsrygg som gir meget gode solforhold morgen til kveld.
Shipra

Shipra, også kjent som Kshipra, er en elv i delstaten Madhya Pradesh i det sentrale India. Elven har sitt utspring Vindhyafjellene nord for Dhar og renner sørover over Malwa-platået, før den til slutt munner ut i Chambal-elven. Den er ca. 195 km lang.
Shipra er en av de hellige elvene i hinduismen. Den hellige byen Ujjain ligger på elvens høyre bredde. Hvert tolvte år finner Kumbh Mela-festivalen sted på ghats langs elvebreddene i byen, og det samme gjør den årlige feiringen av elvegudinnen Kshipra. Breddene av Shipra er ett av fire steder hvor Khumb Mela blir arrangert. Det finnes hundrevis av hinduistiske helligdommer langs breddene av elven Shipra. Shipra er en sesongavhengig elv. Tidligere pleide det å være mye vann i elven hele tiden. Nå stopper elven å renne noen måneder etter monsuntiden.
Med denne referansen er ordet Shipra brukt som et symbol på «renhet» (i sjel, følelser, kropp etc.), «ærbarhet» eller «klarhet».
Data

Data er det materielle (eller fysiske) grunnlaget for å tilføre mennesker informasjon. Data er dermed det materielle grunnlaget for å overføre informasjon og kunnskap mellom mennesker ved kommunikasjon. Data kan registreres, lagres, behandles og flyttes av menneskeskapte innretninger som kalles datasystemer.

Ordet «data»

«Data» er flertallsformen av «datum», som opprinnelig betød gave, presang, eller det som er gitt på latin (av verbet dare: «å gi», tu dō: «jeg gir»).
Den moderne bruken av ordet kan føres tilbake til filosofen Euclids bok Dedomena (gammelgresk: Δεδομένα), skrevet ca 300 år f kr. Her brukte Euclid ordet «Dedomena» om informasjonene som er gitt i løsningen av geometriske problemer. I latinsk oversettelse ble boken hetende Data.
Ordet «data» brukes i dag oftest som et  massesubstantiv som ikke bøyes i tall, på samme måte som «luft», «trøbbel» og «bestikk». I noen sammenhenger kan det likevel være grunn til å benytte entallsformen datum.

Representasjon

Ikke all materiell variasjon («lack of uniformity») er data. For å være data må variasjonen også stå for (eller avspeile, representere) noe annet. Naturlig forekommende lydstøy er derfor ikke data. Men lydbølger i luften er data når de avspeiler en annen persons handling med å lage språklyder (som igjen formodentlig avspeiler personens tanker).

Andre definisjoner av data

Av og til beskrives data som «råinformasjon», mens «informasjon» forklares som «velorganiserte» eller «sammensatte» data. I fagområdene som studerer informasjon forsøker man imidlertid å definere de to begrepene data og informasjon mer presist.

Typer av data

Det finnes en rekke måter å kategorisere data på. De er nyttige for å avklare databegrepet videre:

Autoritetsdata

Autoritetsdata er sosialt konstruerte data som er tillagt særlig vekt av en offentlig myndighet eller anerkjent organisasjon. De er typisk data om personer, familier, firmaer, organisasjoner, åndsverk, og ting generelt. Dataene kombinerer identifiserende og attributtive data med metadata som tilsammen gir en høy sannsynlighet for korrekt identifisering og sammenstilling. Autoritetsdata er dermed institusjoner: de er nyttige fordi mange mennesker og organisasjoner er blitt enige om å akseptere dem og bruke dem.
Kontinentalcupen i skihopping for kvinner 2006/07

Kontinentalcupen i skihopping for kvinner 2006/07 ble arrangert i perioden 21. juli 2006 – 10. mars 2007. Kontinentalcupen ble organisert av FIS (Det internasjonale skiforbundet). Den besto av 8 sommerrenn og 13 vinterrenn, hvorav én lagkonkurranse.
Lucifer Was

Lucifer Was er et norsk band som spiller progressiv rock. Lydbildet deres kan beskrives som en blanding av Jethro Tull og Black Sabbath.
De ble dannet i Klemetsrud utenfor Oslo en gang i tidsrommet 1969 til 1970 da under navnet «Empty Coffin/Autumn Serenade». Bandet bestod da av Kai Frilseth, Tor Langbråten og Arild Larsen. Senere ble også Thore Engen og Einar Bruu med på laget og bandet skiftet navn til «Ezra West». I 1972 forlot Arild, Knut og Tor bandet, mens Anders Sevaldson, Dag Stenseng og Jan Ødegård kom inn. Navnet ble så skiftet til dagens navn.
Lucifer Was spilte konserter sammen frem til 1974, men rakk aldri å spille inn et musikkalbum før de avsluttet samarbeidet. I 1995 førte litt jamming til at bandet kom sammen igjen, og i 1997 kom deres første album ut, kalt Underground and Beyond. Det var en nyinnspilling av deres sanger fra 1970-tallet, og bandet drog igjen ut til publikum og spilte konserter.
Lucifer Was signerte så med det svenske progrock-selskapet Record Heaven. Oppfølgeren til debutalbumet, In Anadi's Bower, kom i 2000. Anders Sevaldson forlot så bandet, og Jon Ruder kom inn som vokalist. Dag Stenseng forlot også bandet det følgende året.
Ikke før i 2004 kom neste album. Blues From Hellah har som navnet tilsier et litt mer blues-aktig preg. Lucifer Was' neste plate, The Divine Tree ble lansert i juni 2007. Omslaget til The Divine Tree er designet av Bjørn Egil Eide og Tore Ramstad Urke, mens selve innholdet er designet av Susanne Koch som også designet omslag og innhold til de to foregående platene.
I 2010 utkom Lucifer Was femte album, denne gangen med et gjennomført samarbeid med Kristiansand Symfoniorkester (KSO). Dette albumet består av en sangsyklus på 15 sanger. Kritikkene har vært overveldende, både i Norge og internasjonalt.(www.metal-temple.com/Scream Magazine/Norway Rock Magazine/Classic Rock PROG Magazine) Albumet er produsert av Freddy Lindquist og Thore Engen, orkesterarrangementene er ved samtidskomponisten Dagfinn Koch og omslagets forside er ved Frank Fiedler fra den tyske anerkjente gruppa Popol Vuh. I tillegg til KSO medvirker to av verdens ledende klassiske solister på platen, fiolinisten Jan Stigmer og blokkfløytevirtuosen Michala Petri. Flere kritikere har utropt dette albumet til en utfordrer for "Årets album" (Scream Magazine/Classic Rock PROG Magazine). Steven Reid skrev i Rocktopia: "Bold, mad and hugely grand in scale, ‘The Crown of Creation’ is a major achievement that on paper should be a catastrophe; however is in fact a total triumph". (http://www.rocktopia.co.uk/index.php?option=com_content&view=article&id=549:lucifer-was-the-crown-of-creation&catid=910:cd-reviews&Itemid=121).  I 2009 ble verket i sin helhet fremført av Lucifer Was, sammen med KSO, som hovedattraksjon på Southern Discomfort Metal Festival i Kristiansand. 
I 2014 kom oppfølgeren DiesGrows.  Dette er en plate i mer tradisjonell Lucifer Was-stil, uten andre gjestemusikere enn fløytisten Anders Sevaldson som spilte med bandet på deres to første utgivelser.